Ugotovitve inšpekcijskega nadzora nad 
preglednostjo cest v območju osnovne šole in vrtca
na območju Občine Mirna


Inšpektor Službe za medobčinski inšpekcijski nadzor Skupne občinske uprave občin Dolenjske je v času od 25. 8. 2022 do 15. 9. 2022 izvedel redne nadzore glede zagotavljanja preglednosti cest v območju osnovnih šol in vrtcev. Cilj akcije je zagotoviti varnost udeležencev v cestnem prometu, zlasti najranljivejše skupine, tj. otrok, ki hodijo peš v šolo. 
Na območju Občine Mirna je bila pregledana okolica Osnovne šole Mirna in vrtca pri osnovni šoli. V okviru nadzora je bilo ugotovljeno, da je zaradi razraslih vej dreves, grmovnic in drugega rastlinja na cestnem svetu oviran promet udeležencev v cestnem prometu oziroma je zaradi navedenega ovirana preglednost na cesti. 
Za varno uporabo ceste mora biti zagotovljen prost profil ceste, ki ga tvorijo prometni profil, varnostna širina in varnostna višina. V prosti profil ceste ne smejo posegati stalne fizične ovire, da s tem ni ogrožena vožnja vozil ter gibanje ostalih uporabnikov ceste. V območju nivojskega križišča občinskih cest, križišča občinske ceste z železniško progo (preglednostni prostor) ali v območju cestnih priključkov na občinsko cesto (pregledno polje) ter na notranjih straneh cestnih krivin (pregledna berma) ni dovoljeno vzpostaviti kakršnekoli vegetacije ali postaviti objekte, naprave ali druge predmete ter storiti kar koli drugega, kar bi oviralo preglednost cest, križišča ali priključka. 
Inšpektor je pri izvajanju nadzora ugotovil nepravilnosti, zato so bili uvedeni inšpekcijski postopki zoper inšpekcijske zavezance. 

Skupna občinska uprava občin Dolenjske


